October 2015 – Perdebytjie se nes
Daar is niks….
wat kom by die roep van die Visarend nie…dis eie aan Afrika!
Ek het onlangs 'n foto vir Wolfie,van 'n jong visarend geplaas en dit lyk allesbehalwe na 'n visarend.Dis wat die uitkenning van roofvoëls soms baie moeilik maak.Die jonges en semi-volwassenes verskil so van volwassenes,dat mens soms dink dis 'n ander spesie!
Ek plaas 'n paar foto's van verskillende stadia van visarende se ontwikkeling tot volwassenheid.
Jong visarende se washuid(gedeelte om die bek) is grys en hulle vere is nog erg gespikkeld voor volwassenheid.Hierdie is 'n voorbeeld van een wat amper wasdom bereik het.
Nog 'n jongetjie met redelik baie vlekke.Let op die veertjie in sy bek.Kyk die verskriklike skerp naels..enige vis se nagmerrie!
Van vooraf,kan mens duidelik die gryser gesig sien wat hom onderskei van die volwassene.
Vergelyk die vowassene met die vorige voorbeeld..goudgeel washuid,spierwit en bruin vleklose vere.
Ek plaas weer die jonge in vlug,om dit te vergelyk met die volwassene in die volgende foto.
Volwassene in vlug..onmiskenbaar die gevleuelde koning bokant die waters van Afrika!
Beste plek vir 'n visarend!Nog nie heeltemal volwasse nie.
Mag jou digtersvleuels ons nog lank na geheimsinnige diep plekke neem!
Byvreters is baie kleurvolle voëltjies.Met hul krom snaweltjies vang hulle insekte in vlug.Gewoonlik kom hulle in swerms voor en swenk en swiep deur die lug om prooi te vang.In Suidelike Afrika word nege soorte aangetref,waarvan sommige net somerbesoekers is.
Kleinbyvreter is klein met 'n geel keel,oranjebruin onderkant en vierkantige stert.Jongetjies,soos in hierdie geval,het nie 'n swart kraag nie en die onderkant is liggroen.
Swaelstertbyvreter is klein met 'n mikstertjie,helderblou kraag en blouerige onderkant en stert.
Rooiborsbyvreters is somerbesoekers wat in groot swerms naby riviere en vleie hou.Kom ook voor in boomveld en gemengde bosveld.Hulle neste is gate in rivieroewers en in die grond.
Rooikeelbyvreter het 'n wit voorkop en bo-keel met 'n rooi keel onder die wit.Hou in swerms naby riviere met modderwalle,waar hulle nes maak.
Rooikeelbyvreter langs die Okavangorivier.
'n Lekker sappige happie!Let op hoe die mot se donsies rondvlieg.
Laatmiddag teen die blou lug..Okavangorivier.
Die Bontvisvanger (Pied Kingfisher) is 'n baie moeilike knapie om te fotografeer.Wanneer mens hom wel vasgevang het,verdwyn sy oog in die pikswart masker van sy gesig.Dus is 'n foto met 'n blink oog,skaars soos hoendertande.Wanneer die outjie visvang,fladderhang hy soos 'n helikopter bokant die water en duik af wanneer hy 'n vissie wil vang.Dis 'n moeisame proses,want hy gebruik vreeslik baie energie om sy vlerke so vinnig te klap en dan is die meeste vangskote ook mis.
Dis die lewe van 'n Bontvisvanger..fladderhang,duik,fladderhang,duik,totdat hy 'n vissie raakpen!
Vlerkies oop en toe en stil hang bo-kant die water..terselfdertyd moet hy kyk ook!
Vlerkies bietjie wyer oop..dit gaan alles baie vinnig en ek hou my kamera op AI servo en"multishot",anders kan jy vergeet om 'n enkele foto te kry!
Die vlerkies is nou oop en steeds hang hy op een plek!
Kyk en fladder,kyk en fladder!
Na 'n hele ruk duik hy af in die water in..dis te vinnig vir my en ek vang hom weer waar hy fladderhang.
Bontvisvangertjie,ek wens ek het al jou energie gehad!
Perdeby is alweer die blixem in!
Ek weet dis seker al afgesaag,want dis die storie van ons lewens hierdie kant van die aardbol.Die regstellende inkopies vir Kersfees het in volle swang begin!
Gister sit ons gesin en aanhangsels en kleinkind heerlik aan tafel,net gereed om roomys op te skep.Seunskind se foon lui en dis die sekuriteitsmaatskappy wat sê sy huis se alarm lui.Vyf minute later laat weet hulle…ahem..die hekmotor is gebreek,veiligheidsdeur en voordeur oopgebreek en twee beteuterde groot kwaai bokserhonde sluip verwese daar rond.Seun is so kwaad,hy gooi sy selfoon op die tafel,dat dit sommer so wip.Ouma vra nog wat hom makeer en Sussie sê ewe droog dat Seun net 'n tantrum gooi!
Ons heerlike samesyn is onderbreek en daar word huis toe gejaag..veertig minute se ry hiervandaan.Later laat Seun weet sy tv,werkskootrekenaar,persoonlike rekenaar en selfs Telkom se modum is binne vyf minute gebuit in 'n "hit 'n run".Dis wat die vloeke doen..beplan alles mooi..wegkommotor,genoeg hande om blitsig deur die huis te spaander en te gryp wat daar te grype is!Voor die alarm klaar geloei het,"cruise"die uitvaagsels al rustig op die snelweg met hulle buit.
Die sekuriteitsmaatskappy vertel hom dat daar binne vier-en-twintig uur VEERTIG inbrake in sy omgewing was.Baie,baie suksesvolle inkopies né!Seun se hart is baie seer oor sy persoonlike goed,wat nou in laeklas skuim se hande is.Hy dig graag en 'n leeftyd se gedigte en gedagtes is nou van die kosbare goed wat deur geen geld vervang kan word nie!
Ons lysie vir die afgelope twee jaar:Dogter en skoonseun:Tv,twee skootrekenaars.Ander dogter en skoonseun:Tv.Ons:Twee skootrekenaars,kamera en lens,selfone.My seun:Tv,twee skootrekenaars,Telkom modum.My huishulp:tuinstoele en wasgoed van die draad af.Haar seun:Sy makoekoe is kaal gesteel..net 'n paar potte het oorgebly.Haar broer:Sy broek is van sy lyf afgesteel,toe hy gestap het om vir haar te kuier!My tuinier:Sy selfoon is gegryp terwyl hy besig was om 'n oproep te maak.Dis net in ons klein kringetjie!My nefie:Sy selfoon is gebreek in 'n geveg met die boewe en hy het twee weke in die hospitaal beland.(Ek het al hieroor geblog).
Nou ja,die Perrebyfamilie en kie het nou genoeg bygedra en Perreby self,is nou @$&vol vir die spulletjie!
Die Kese van Mahangu
Mahangowildreservaat is 'n klein juweeltjie in die Caprivistrook van Namibië.Dis geleë langs die Kavangorivier en dit grens aan Botswana.Daar is slegs twee roetes wat gevolg kan word,maar dit lewer 'n fantastiese wildkykervaring.Skaars boksoorte soos die Bastergemsbok,Rietbok,Swartwitpens,Lechwe en Zambesivalleibosbok is van die besondere inwoners
My gunsteling primate kom ook hier voor en ek kon nie die versoeking weerstaan om 'n paar foto's van hulle hier te plak nie.
Mammie is besig om Boetie se ore te inspekteer.
Netjiese paadjies word gekam om skelm vlooie raak te vat.
Net gou-gou kyk of Boetie sy hakskene behoorlik geskrop het.
Ai,ek is so lief vir die mannetjie,al stink sy voete so!
Amper klaar seun,net gou kyk of dit 'n bosluis is wat ek hier sien!
Net gou die agterbeen ,dan is ons klaar.Ai tog Mammie,ek wil nou gaan speel..suggg!
Eers het ek gelag vir die ou wat lyk of hy 'n kierie vashou.
Wat 'n skok!Sy oog is uit en dit lyk na 'n onlangse besering.
Ag siestog,hy lyk so kroes.Let op hoe taai is die hare aan sy arms,kop en hand.
Dit lyk sleg…die lewe is soms baie pynlik en uiters wreed!
Spesiaal vir Sonel wat altyd sulke mooi foto's van ape plaas.
Die kern van die lewe deel 3
Ou huisboot in die Okavangorivier naby Shakawe
'n Helder geverfde mokoro..sy eienaar se trots.Let op die visnet op die klip langsaan.
Mokoros vol visnette in die laatmiddagson.
Jong vrouens gereed om te was.Een bekyk haarself in 'n spieël.
'n Ou man met sy kierie en radio,sukkel oor die pad naby Sepupa…Noordwes Botswana.
Sonsondergang naby Popa Falls..Caprivi.
Dieselfde man van naby…selfoon en bril.
Twee wêrelde..tien minute later het daardie einste 4×4 'n spoedboete gekry!Die man op die esel sal moeilik daarvoor gevang word.In die dorpie Gumare,noordwes Botswana.
Die kern van die lewe…deel 2
Oppad om riete te gaan sny.
Bondels riete staan gereed om gebruik te word vir heinings en dakke.
Hierdie vrou dra haar riete huis toe.Let op die mooi heinings wat hulle daarmee bou.
Laatmiddag.Hulle was so vrolik en het gelag en gesels terwyl hulle waterleliebolle uitgrawe.
Vis word uit die fuik gehaal.Hierdie vrou was baie vies toe ek haar wou afneem.Toe doen ek dit maar skelm.
Die fuik het herstelwerk nodig.Nog 'n skelm foto..ek neem haar nie kwalik nie!
Seuns wat visvang..kyk die konsentrasie.
Vrolike vissermanne..Okavangorivier in Caprivi.
Kinders lag en speel in die Okavango naby Popa Falls.Dis 'n gevaarlike besigheid,want nie vêr van hulle af nie,het 'n krokodil gelê en 'n trop seekoeie het ook daar rondgemaal!